Mānga ya 68: Banuke Bana-Balume Babidi Ke Bōmi Monka
SHI wadi’mba wi mufwe, ino ubasanguka, inobe wadi wa kwivwana namani ku mutyima? Wadi wa kusangala bikomo! Ino, lelo muntu mufwe ukokeja kwikala mūmi monka? Kadi’nka na mwaadi wikadile’mwa?
Tala mwana-mulume’u, kadi ne mwana-mukaji ne mwanuke mwana-mulume. Mwana-mulume’u i mupolofeto Ediya. Mwana-mukaji i wa kishala wa mu kibundi kya Zelefata, mwanuke’u i wandi mwana. Bine, difuku dimo mwanuke’u wabela. Misongo pa kuninga wafwa. Penepo Ediya wanena mwana-mukaji amba: ‘Mpe mwanuke’o.’
Ediya waselela mwanuke pangala ne kumulādika pa butanda. Kupwa kalombela’mba: ‘A Yehova, jokeja būmi bwa mwanuke’u.’ Penepo mwanuke washilula kufoma! Kupwa Ediya wamujokeleja munshi kanena mwana-mukaji amba: ‘Tala, obe mwana ke mūmi!’ O mwanda inandi i musangale.
Mupolofeto wa Yehova mukwabo i Edisha. Wadi wingila bu mukwashi wa Ediya. Mwenda mafuku Yehova walongeja Edisha bingelengele. Difuku dimo Edisha waenda ku kibundi kya Shuneme, mwana-mukaji umo wamutundaila’ko biyampe. Kupwa uno mwana-mukaji wabutula mwana.
Mwana pa kutama, lubanga lumo waenda na shandi kukengila ku madimi. Ponka’po mwanuke wadila’mba: ‘Mutwe ubambazuka!’ Kupwa kumujokeja ku njibo, mwanuke wafu. Inandi wakwatwa bulanda kashā! Penepo waenda kuketa Edisha.
Edisha pa kufika, waselela mwanuke ufwile’wa mu kyumba. Walombela kudi Yehova, ne kulāla pa umbidi’wa. Ponka’po umbidi wa mwanuke wakaba, kupwa waasula misunsa isamba-ibidi. Inandi pa kutwela watana wandi mwana mūmi, nandi wasangala!
Bantu bavule ke bafwe. Bisaka byabo ne balunda nabo badi na bulanda mpata. Ino ketudipo na bukomo bwa kusangula bafwe. Inoko Yehova udi na bukomo. Kumeso’ku, tukefunda mwakasangwila midiyo ne midiyo ya bantu.
1 Balopwe 17:8-24; 2 Balopwe 4:8-37.
Bipangujo
- Bantu basatu badi pa kifwatulo i bāni, ne i bika byafikila uno mwanuke?
- Ediya walombela namani pangala pa uno mwanuke, ne kupwa bibaikala namani?
- Mukwashi wa Ediya i ani?
- Mwanda waka Edisha waiya ku njibo ya mwana-mukaji Mwine Shuneme?
- Edisha walonga bika, ne mwana wadi mufwe waikala namani?
- Yehova udi na bukomo bwa kulonga bika na mwaalombwedile’bo kupityila kudi ba Ediya ne Edisha?
Bipangujo bikwabo
- Tanga 1 Balopwe 17:8-24.
Kikōkeji ne lwitabijo lwa Ediya byātūdilwe namani pa ditompo? (1 Bal. 17:9; 19:1-4, 10)
I kika kinenenwa amba lwitabijo lwa wa kishala wa mu Zelefata lwādi lukatampe? (1 Bal. 17:12-16; Luka 4:25, 26)
Byātene wa kishala wa mu Zelefata bibingija namani bubinebine bwa binenwa bya Yesu bisonekelwe mu Mateo 10:41, 42? (1 Bal. 17:10-12, 17, 23, 24)
- Tanga 2 Balopwe 4:8-37.
Mwana-mukaji Mwine Shuneme witufundija namani kizaji? (2 Bal. 4:8; Luka 6:38; Loma 12:13; 1 Yoa. 3:17)
I muswelo’ka otukokeja kulongela bengidi ba Leza biyampe dyalelo? (Bil. 20:35; 28:1, 2; Ngat. 6:9, 10; Bah. 6:10)
lua_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn ceb_Latn lua_Latn bem_Latn bam_Latn bem_Latn bem_Latn bem_Latn ceb_Latn kmb_Latn bem_Latn kmb_Latn bem_Latn kmb_Latn lin_Latn lus_Latn